kaerle etc. doen te wetene allen iegewoirdigen ende
toecommende dat wy ontfangen hebben die oetmoedige supplicatie
van claes arentss inwoenende poirter onser stadt tvan tshertogenbossche
jonc gehuwt man inhoudende hoe tsmaendaechs naeder
kermisse der voirs. stadt die quam in julio xvc xxxvii hy suppliant
hebbende aldaer tsavonts goetchier gemaect met zyn huysvrouwe
ende veel ander goet geselscaps ten huyse van jacop tynagel heeft
zyn cappe aengenomen in meninge paisivelyck naer huys te
gaene zonder eenich quaet te vermoeden ende in dit doende ende
gaende soe es hem tegens gecommen oft op tlyf geloopen mits
dat het doncker was inden avont naer den elf uren wylen doen
levende pieter $$ zoene van willem franqs vander rye die
hy suppliant nyet en kende noch noyt en sach sulcx dat dese
suppliant hem hier inne vergramme$de zeyde totten selven
peeter hoe loopt die wolf aldus dwelck hy overleden hoirede
antwoirde ic en ben nyet te meer een wolf dan ghy doen de
voirs. suppliant tot hem zeyde hadt ghy alsoe wel gewer aen
als ic doe ic sloege u op tlyf daer op dese overleden repliceerde
ic hebbe geweers genoech voer u woudy ghy yet anders
hebben waer soudt ghy thaelen ende vattende den suppliant by den
schoudere dies hy supploant gevoelende beduchtende dat de selve
overleden hem gegrieft zoude hebben meynde naer zynen deghe$
te trecken maer ziende dat de overleden hem opt lyf was ende
vreesende verrascht te wesen track uuyt eenen opstekere ende
stack daermede naerden voirs. overleden sulcx dat hy suppliant
hem by crancke fortune geraecte onder zyn borst doen dese
overleden den suppliant liet ende liep naer tlicht ten huyse daer
hy suppliant gegeten hadde ende daer uuyt hy gecommen was
alwaer hy overleden begonste neder te sincken dwelck
ziende eenen meester jacop bammelron canonick tot
tshertogenbossche voirs. die metten suppliant aldaer zyn
avontmael gedaen hadde dede zyn beste om hem opte houden
ofte heffen doen byden selven overleden geseit worde aen my
ic hebbe genoech ende hy suppliant nyet meynende den voirs.
overleden gequetst thebben ende beduchtende dat den selven int
tvoirn. huys gegaen was om aldaer een javelyne oft ander
geweer te vatten ende hem suppliant daer mede te greven grieven is
desen overleden int tselve huys naergecommen met zynen bloote$
degel inde handt mits welcken joachim van meynsvoort
die oyc metten suppliant daer gegeten hadde hem suppliant ziende
zeyde claes wat ghy doet versiet u opt kerckhof die man
heves genoech waer op hy suppliant antwoirde dat en wilt
god nummermeer wat zoudet zoe gevaeren zyn dat wilt god
beteren gaende alsoe nae tkerckhof toe vanden minnebroeders
met zynen voirn. blooten degel inde hant vreesende dat hem
eenige dienaers oft andere volgen ende willen vangen zouden
ende gelyck hem doen eenige persoonen tegens quamen zoe
vraechde dese suppliant wat zy begeerden die hem antwoirden
dat zy zyns nyet en wilden ende dat zy van hem nyet en
wisten doen hy zynen voirs. degel inde scheyde stack ende
ghinck op tvoirs. kerckhof ende uuyt sake dat de selve
wylen peeter vanden voirs. quetsuere gestorven is zoe en
zoude hy suppliant beduchtende rigeur van justicie nyet
vryelick dorren hanteren noch converseren in onse voirn.
stadt van tshertogenbossche lande ende hertoochdom van
brabant maer sal gescapen wesen eeuwelyck daer uuyt te
moeten blyven ende gaen dolen in vreempde landen tzynder
geheelder bederffenisse ende oyc van zyn voirs. wyf die noch
jonge lieden zyn hoewel hy suppliant daeraf paix met
partie heeft ten waere dat ons beliefde hem van tselfde
feyt ende delict te doen expedieren onse oepenen brieven van remissie
ende pardoene alsoe hy seeght om dewelcke hy ons zeer oetmoedelyck
heeft gebeden soe eest dat wy die saken voirscreven
overgemerct den voirn. claes aerntss suppliant geneghen
wesende tzynder voirs. bede ende supplicatie ende hem
willende in dit stuck gracie ende genade prefereren voer
strangheyt van rechte hebben inden gevalle als boven
vergeven quytgescholden ende geremitteert vergheven
schelden quyte ende remitteren uuyt zunderlinge gratie
mits desen onsen brieve tfeyt ende dootslach boven verclaert
metsgaders alle pene ende bruecke corporelle ende
criminele daer inne hy ter cause vandien met diesser
aencleeft iegens ons ende justicie mesdaen ende mesbruyct
mach hebben hem als daeraf wederstellende ende
restituerende tzyne goede fame ende name on onsen voirn. land
ende hertoochdom van brabant bezondere in onse voirs. stadt
van tshertogenbossche ende voirts in allen anderen onsen
landen ende heerlicheyden ende tot zynen onverbeurden goeden
indyen hy der eenige heeft gelyck ende in alder manieren als
hy was voer de toecompste van tfeyt ende dootslach voirscreven
imponerende hierop een eeuwich zwygen ende silencie onsen procure$
general van brabant ende alle andere onse ende der smaelre heeren
justicieren ende officieren wye zy zyn satisfactie ende beteringen
eerst ende alvoeren gedaen der geinteresseerde partie indyen die
noch nyet gedaen en is civilyck ende eenige daer toe staet civilyck
alleenlyck behoudelyck dat hy suppliant gehouden werdt
tvoirn. feyt ende dootslach iegens ons te beteren civilyck naer
de gelegentheyt vander mesdaet ende faculteyt van zynen
goeden ende oyc te reffonderen ende betalen die redelycke
costen van justicie hierom gedaen ter tanxatie ende arbiterscepe
van onen lieven ende getruwen die cancellier ende luyden van
onsen raede geordoneert in brabant die wy daer toe committeren
den welcken wy ontbieden ende bevelen dat voer hen geroepen die
gene dier over behoiren geroipen te zyne zy procederen wel
ende duechdelyk ter verificatie ende interinemente van desen
onsen voirs. brieve naer huer vorme ende inhouden ende welck
interinemenente de voirn. suppliant oyck gehouden sal zyn in onsen voirs.
raede te versuecken binnen eenen jaere naer date van desen opte
peyne van te verbeuren deffect der selver ende dat gedaen ende
de voirn. amende civile ende costen van justicien getaxeert ende
betaelt zynde in handen vanden genen van onsen ontfangers
oft anderen onsen officieren dient behoiren sal die daeraf
gehouden sal zyn ontfanck te maken rekeningen bewys ende relicqua
te doene tonsen proffyte metten anderen penningen van zynen ontfange
zy onsen drossaert van brabant meyer van loeven amman
van bruessele schoutetten van antwerpen ende vanden bossche
ende alle andere onse ende der smaelre heeren ende van onser
vassalen rechteren justicieren ende officieren onsen voirs. lants ende
hertoochdom van brabant wyen dat aengaen oft roeren sal mogen
huere stedehouderen iegewoirdich ende toecommende ende een
yegelyck van hen bezondere soe hem toebehoiren sal doen
laeten ende gedoogen den voirn. claes aerntss suppliant van desen
onse gracie remissie ende pardoene ende van alden inhouden van
desen tot ende inder manieren als voeren rustelyck vredelyck
volcomelyck ende eeuwelyck genyeten ende gebruycken soude$
# sy hieraf verantwordt
byden ontfanger vanden
exploiten
hem te doene oft te laeten geschien nu noch in toecommende tyde
aen lyve noch in goede eenich hinder letsel ofte moyenisse ter
contrarien in eeniger manieren maer indyen zyn lyf oft
eenige van zynen voirs. omverbeurden goeden daeromme gevangen
becommert oft gearresteert zyn oft naemaels waeren dat zy
die stellen ende setten oft doen stellen ende setten ter stont ende
zonder vertreck tot geheele ende volcommen delivrancie want
ons alsoe belieft ende ten eynde dat dit goet vaste ende gestadich
blyve teeuwygen dagen soe hebben wy onsen zegel
hier aen doen hangen behalven in anderen saken ons
recht ende een iegelyck tzyne in allen gegeven int jaer
ons heeren duysent vyfhondert ende achtendertich van
onsen keyserycke txixe ende van onsen rycken van spaengnen
tween cecillien ende anderen txxiiie aldus stont gescreven
opte plycke byden keyser in zynen raede ende geteekent
verreycken noch stont gescreven opte selve plycke
visa registrata
gecollacionneert tegens die
originale brieven by my
decock